Title: ประกาศกระทรวงแรงงานและสวัสดิการสังคม เรื่อง กำหนดแบบบัตรประจำตัวนายทะเบียนและพนักงานเจ้าหน้าที่

ประกาศกระทรวงแรงงานและสวัสดิการสังคม

ประกาศกระทรวงแรงงานและสวัสดิการสังคม
เรื่อง
กำหนดแบบบัตรประจำตัวนายทะเบียนและพนักงานเจ้าหน้าที่[๑]

อาศัยอำนาจตามความในมาตรา ๕ และมาตรา ๖๗ แห่งพระราชบัญญัติจัดหางานและคุ้มครองคนหางาน
พ.ศ. ๒๕๒๘ แก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒)
พ.ศ. ๒๕๓๗ รัฐมนตรีว่าการกระทรวงแรงงานและสวัสดิการสังคม
จึงกำหนดแบบบัตรและการออกบัตรประจำตัวนายทะเบียนและพนักงานเจ้าหน้าที่ตามพระราชบัญญัติจัดงานและคุ้มครองคนหางาน
พ.ศ. ๒๕๒๘ ในส่วนที่เกี่ยวกับราชการของกรมการจัดหางานไว้ ดังต่อไปนี้

ข้อ ๑ 
ให้ยกเลิกประกาศกระทรวงมหาดไทย เรื่อง กำหนดแบบบัตรประจำตัวนายทะเบียนและพนักงานเจ้าหน้าที่
ลงวันที่ ๑๐ มกราคม พ.ศ. ๒๕๒๙

ข้อ ๒ 
บัตรประจำตัวนายทะเบียนและพนักงานเจ้าหน้าที่ ให้มีสีขาว ขนาดและลักษณะตามแบบท้ายประกาศนี้

ข้อ ๓ 
บัตรประจำตัวนายทะเบียนให้รัฐมนตรีว่าการกระทรวงแรงงานและสวัสดิการสังคมเป็นผู้ออกบัตร

ข้อ ๔ 
บัตรประจำตัวพนักงานเจ้าหน้าที่ให้อธิบดีกรมการจัดหางานเป็นผู้ออกบัตร

ข้อ ๕ 
ให้ผู้ซึ่งได้รับคำสั่งแต่งตั้งเป็นนายทะเบียนและพนักงานเจ้าหน้าที่ทำคำขอมีบัตรประจำตัวตามแบบท้ายประกาศนี้พร้อมกับแนบรูปถ่าย
จำนวน ๓ รูป ยื่นต่ออธิบดีกรมการจัดหางาน โดยผ่านผู้บังคับบัญชาตามลำดับชั้น

ข้อ ๖ 
รูปถ่ายตามข้อ ๕ ให้ใช้รูปถ่ายที่ถ่ายไม่เกินหกเดือน ก่อนวันยื่นคำขอมีบัตรประจำตัวขนาด
๒.๕ x ๓ เซนติเมตร ครึ่งตัว หน้าตรง ไม่สวมหมวก สำหรับข้าราชการให้แต่งเครื่องแบบปฏิบัติราชการ
หรือเครื่องแบบพิธีการ

ข้อ ๗ 
บัตรประจำตัวตามประกาศนี้ ให้ใช้ได้ห้าปีนับแต่วันออกบัตร

ข้อ ๘ 
เมื่อได้ออกบัตรประจำตัวให้แก่ผู้ใด ให้ผู้ออกบัตรประจำตัวจัดให้มีสำเนาข้อความและรายการบัตรประจำตัว
ซึ่งติดรูปถ่ายของผู้นั้นไว้ และให้เก็บไว้เป็นหลักฐานที่กรมการจัดหางาน

ข้อ ๙ 
การออกบัตรประจำตัวในกรณีที่บัตรประจำตัวหมดอายุ สูญหายหรือชำรุดในสาระสำคัญ
หรือผู้ถือบัตรประจำตัวนั้นได้เลื่อนระดับหรือย้ายสังกัด ให้นำความในข้อ ๒ ข้อ ๓ ข้อ
๔ ข้อ ๕ ข้อ ๖ ข้อ ๗ และข้อ ๘ มาใช้บังคับโดยอนุโลม

ข้อ ๑๐ 
ผู้ใดได้รับบัตรประจำตัวใหม่ หรือผู้ถือบัตรไม่มีสิทธิใช้บัตรประจำตัวนั้นต่อไป
ให้คืนบัตรต่อรัฐมนตรีว่าการกระทรวงแรงงานและสวัสดิการสังคม หรืออธิบดีกรมการจัดหางาน
แล้วแต่กรณี ภายในสิบห้าวันนับแต่วันที่ได้รับบัตรประจำตัวใหม่
หรือไม่มีสิทธิใช้บัตรประจำตัวนั้น

ข้อ ๑๑ 
ประกาศกระทรวงแรงงานและสวัสดิการสังคมฉบับนี้ให้ใช้บังคับตั้งแต่วันที่ ๘
พฤษภาคม พ.ศ. ๒๕๓๘ เป็นต้นไป

ประกาศ ณ วันที่ ๘ มีนาคม พ.ศ. ๒๕๓๘
สมพงษ์  อมรวิวัฒน์
รัฐมนตรีว่าการกระทรวงแรงงานและสวัสดิการสังคม

[เอกสารแนบท้าย]

๑.
คำขอมีบัตรประจำตัวนายทะเบียนจัดหางานตามพระราชบัญญัติจัดหางานและคุ้มครองคนหางาน
พ.ศ. ๒๕๒๘
๒.
คำขอมีบัตรประจำตัวพนักงานเจ้าหน้าที่ตามพระราชบัญญัติจัดหางานและคุ้มครองคนหางาน
พ.ศ. ๒๕๒๘
๓. แบบบัตรประจำตัวนายทะเบียน
๔. แบบบัตรประจำตัวพนักงานเจ้าหน้าที่

(ดูข้อมูลจากภาพกฎหมาย)

พรพิมล/พิมพ์
๒๔ กรกฎาคม ๒๕๔๔

โชติกานต์/ปรับปรุง
๒๔ พฤษภาคม ๒๕๖๐

[๑] ราชกิจจานุเบกษา เล่ม ๑๑๒/ตอนพิเศษ ๑๐ ง/หน้า ๒๓/๒๙ มีนาคม ๒๕๓๘